Tallinnan eläintarhan pohjoinen sisäänkäynti
**Tallinnan eläintarha** (vir. *Tallinna Loomaaed*) on Viron ainoa eläintarha. Eläintarha avattiin ensimmäisen kerran vuonna 1939, ja vuodesta 1983 alkaen se on sijainnut 88 hehtaarin laajuisella alueella Veskimetsan vieressä.  Tallinnan eläintarha on Euroopan eläintarha- ja akvaariojärjestön jäsen, ja osallistuu sen suojeluohjelmiin.

Eläintarhassa on näytteillä esimerkiksi norsuja, sarvikuonoja, jääkarhuja, simpansseja, tiikereitä, krokotiileja, kotkia ja muita suuria eläimiä. Tarhassa on myös erilliset tropiikkitalot ja norsutalo.

Tallinnan eläintarhan johtajana toimi vuodesta 1975 Mati Kaal, joka jäi eläkkeelle 2016 täytettyään 70 vuotta. Nykyinen johtaja on Tiit Maran.

Historia
--------

Viron ammuntamaajoukkue voitti vuonna 1937 maailmanmestaruuden ja sai lahjaksi ilveksenpoikasen, joka nimettiin Illuksi. 24. marraskuuta 1937 pidettiin ensimmäinen kokous, jonka tarkoitus oli löytää sopiva paikka tulevalle eläintarhalle, kasvitieteelliselle puutarhalle, ulkoilmamuseolle ja kansan huvipuistolle. 

Tarha sijoitettiin Kadriorgin puiston reunaan ja sinne tuotiin näytille ilves Illun lisäksi muun muassa dingoja, leijonia ja jääkarhuja. Tarha oli tuolloin vielä nimeltään Väikese Zoo eli pieni eläintarha.  Vuoden 1939 loppuun mennessä eläintarhassa oli käynyt yli 100 000 vierailijaa. 

Eläintarha siirrettiin vuonna 1983 Veskimetsan alueelle, joka oli aikaisemmin toiminut sotavarastoalueena. Varastotilat muutettiin eläimille sopivammaksi eikä uusia rakennuksia saanut rakentaa, sillä Neuvostoliitossa kulttuuri- ja urheilurakennusten rakentaminen oli kielletty 10 vuodeksi Moskovan olympialaisten jälkeen. Vasta vuonna 1989 valmistui ensimmäinen eläintarhan oma rakennus, norsutalo.

Rakennushankkeita
-----------------

Koska useat eläimet ovat joutuneet elämään ahtaissa neuvostoaikaisissa oloissa, tarhassa tehdään jatkuvasti korjaus- ja kunnostustöitä, joilla modernisoidaan tarhaa ja luodaan eläimille paremmat asuinolot. 

Vuonna 1999 valmistui tropiikkitalo ja 2005 tropiikkitalon itäsiipi. Lisäksi vuonna 2003 käyttöön otettiin Alpinaario, jossa asuvat eläintarhan kauriit ja villilampaat, sekä lumileopardit. 

Keväällä 2014 avattiin yleisölle eläintarhan uusi sisäänkäyntirakennus ja ympäristökasvatuskeskus, jonka avajaiset pidettiin 1. heinäkuuta 2014. Keskus toimii sisäänkäyntinä eläintarhaan, siellä sijaitsee luokkatiloja, sali, lasten eläintarha, myymälä sekä eläintarhan toimistotilat. 

Vuonna 2018 valmistui uusi jääkarhutarha Polaarium, joka korvasi neuvostoaikaiset betoniset jääkarhuhäkit. Hankkeen kokonaishinta oli yli 3 miljoonaa euroa.

Keväällä 2023 avautui uusi tropiikkitalo, joka esittelee Kaakkois-Aasian sademetsää. Sen lähelle rakennetaan uutta tiikeritarhaa.

Galleria
--------

* HietakissaHietakissa
* NorsutaloNorsutalo
* KuningasmerikotkaKuningasmerikotka
* Amurinleopardi DarlaAmurinleopardi Darla
* Uusi jääkarhutarha.Uusi jääkarhutarha.

Lähteet
-------

1. ↑  Jääkarhut Tallinnan eläintarhassa – Polarium of Tallinn Zoo *polaarium.tallinnzoo.ee*. Viitattu 4.4.2023.
2. ↑  EAZA Membership » EAZA *www.eaza.net*. Viitattu 4.4.2023.
3. ↑  Lähes puoli vuosisataa eläintarhassa – Mati Kaal siirtyy eläkkeelle *Baltic Guide*.  19.7.2016. MIKKO SAVIKKO. Viitattu 26.3.2019.
4. ↑  Ihmiset - Henkilökunta Tallinnan eläintarha.  Arkistoitu 26.3.2019. Viitattu 26.3.2019.
5. ↑  Tallinnan eläintarhan historia *tallinnzoo.ee*.  Arkistoitu 29.6.2016.
6. ↑  Jääkarud Tallinna loomaaias – Polarium of Tallinn Zoo *polaarium.tallinnzoo.ee*. Viitattu 4.4.2023. (viroksi)
7. ↑  Thea Ekholm: T24 | Tallinnan kaupunki investoi ensi vuonna 5,7 miljoonaa euroa eläintarhan ja kasvitieteellisen puutarhan kehittämiseen *Helsingin Uutiset*.  19.11.2020. Viitattu 4.4.2023.
8. ↑  Parasta Tallinnassa: Tallinnan eläintarhassa on uusi jääkarhu | Parasta Tallinnassa *parastatallinnassa.com*.  14.12.2020. Viitattu 4.4.2023.
9. ↑  Tallinna loomaaia alpinaarium *merko.ee*.  Arkistoitu 19.1.2015.
10. ↑  Tallinnan eläintarhan kokous- ja juhlatilat *tallinnzoo.ee*.  Arkistoitu 19.6.2015.
11. ↑  Jääkarhumaailma – Polarium of Tallinn Zoo *polaarium.tallinnzoo.ee*. Viitattu 4.4.2023.
12. ↑  Rainforest - Tallinna Loomaaed *tallinnzoo.ee*.  17.5.2022. Viitattu 4.4.2023. (englanniksi)

Aiheesta muualla
----------------

CommonsCommons
Wikimedia Commonsissa on kuvia tai muita tiedostoja aiheesta **Tallinnan eläintarha**.
*